
STUDII 


Aurel Stroe - modele 
componistice și muzicologice 


Petruta-Maria Maniut Coroiu 


Introducere 


În data de 5 mai 2022, maestrul Aurel Stroe ar fi împlinit 90 de 
ani. Simplu si atat de complex, apropiat de noi si totusi atat de sofisticat, 
bun la suflet până la neputinta de a reprosa, Aurel Stroe - muzicianul 
care vedea idei! a fost 
nu doar un mare 
compozitor și gânditor 
asupra fenomenelor 
artistice, ci și un mentor 
al multor conștiințe 
muzicale avansate. 

A venit pe lume 
în anul 1932, în 
București, în familia 
ilustrului medic pediatru 

Z care — din postura de 
5 ri F tată și de formator 
cultural — a știut să își plaseze fiul, de la o vârstă foarte fragedă, în 
prezenţa celor mai mari valori muzicale pe care el însuși le admira și le 
asimila, insotindu-l la cele mai mari festivaluri ale Europei și în marile sali 
de concerte bucureștene. Profesor invitat în mediile muzicale 


1 Dediu, Dan, Aurel Stroe, muzicianul care vedea idei, https://evz.ro/aurel- 
stroe-muzicianul-care-vedea-idei-823405.html. 

universitare din Europa și Statele Unite ale Americii în ultimele două 
decenii ale secolului 20, Aurel Stroe a dezvoltat și o carieră didactică la 
Conservatorul bucureștean, după 1962. 

Plecat din ţară - unde comunismul își exercita dur constrângerile 
și la nivel cultural, Aurel Stroe a devenit după 1986, profesor de 
compoziție la Hochschule für Musik din Mannheim. Avea să revină însă, 
și ca profesor la București, după Revoluţia din 1989. 

Cursurile sale de la Bușteni, începute în 1992 și susținute chiar și 
atunci când neputinta de a se deplasa era mai mare, au fost modul său 
de a transmite anumite taine la care nu avea oricine acces, taine pe care 
trebuia să le trăiești înainte de a le înţelege. Era modul său de a 
răspunde la întrebarea retorică lăsată deschisă de George Enescu în 
Amintirile sale: să cunosti ca să iubești, sau să iubeşti ca să cunosti...? 
Numai în contextul acelor discuţii am aprofundat legătura dintre 
termodinamică și ontologie — în plan muzical, dar și alte trasee de 
gândire lăsate intenționat deschise de către Maestru, după ce se 
zăbovea, reflexiv, în siajul lor. 

În anul 2002, lui Aurel Stroe i s-a decernat Premiul “Gottfried von 
Herder” la Universitatea din Viena, iar în 2006 — Premiul „Prometheus - 
Opera Omnia”, ca recunoaștere a meritelor sale excepționale. Maestrul 
a plecat la cele veșnice în data de 3 octombrie 2008, la Mannheim, 
revenind însă în pământul patriei, așa cum și-a dorit. 


Prof. muzicolog Valentina Sandu-Dediu discerne două categorii 
de abordare a mentalitatii moderne, reflectate în arta muzicală 
românească: „modernul radical (ai cărui exponenti erau: Ș. Niculescu, A. 
Stroe, T. Olah, A. Vieru, M. Marbe şi C. Taranu) şi modernul moderat”?. 
Aurel Stroe a validat încă dintru început o intrare subtilă în aria radicală 
a exprimării muzicale și ideatice. 

O listă extrem de selectivă a creaţiei sale include o serie 
importantă de lucrări dedicate scenei (fiind un om al tragediei, 
indiferent de genul la care ne-am raporta), dintre care amintim: Ca 
n’aura pas le Prix Nobel (opera în 3 acte, 1969-1971), La paix (anti- 
operă în 3 acte după Aristofan — 1973), Das Weltkonzil (comedie 
mystere, după V. S. Soloviev - 1988), dar mai ales trilogia Orestia dupa 
Eschil, compusă din operele Agamemnon (Orestia |, muzică pentru 


1 Sandu-Dediu, Valentina, Muzica românească între 1944-2000, Ed. Muzicală, 
Buc., 2002, pag. 26. 

teatru în 3 acte — 1981), Les Choéphores (Orestia II, muzică pentru teatru 
în 3 acte - 1977) și Eumenides (Orestia III, operă in 3 acte după Sofocle - 
1985). 


Dintre lucrările sale orchestrale și instrumentale, care onorează 
maximal istoria muzicii românești, amintim: Arcades - 1962, Muzică de 
concert pentru pian, percuție si alămuri - 1964; Laudes | și II pentru 
instrumente cu coarde - 1966-1968, Canto I și II - 1967-1971, Accords et 
comptines — 1988, Preludes lyriques - 1999, Mandala cu o polifonie de 
Antonio Lotti - 2000, dar și necunoscuta capodoperă legată de 
experienţa mistică a Rugului aprins de la Mănăstirea Antim din București 
— Interludii și Melodrame după Cartea lui lov. Puţini știu despre domnia 
sa faptul că a fost apropiat în tinereţe de grupul de rugăciune și reflexie 
al Rugului aprins de la mănăstirea Antim, realizând muzica unei 
pantomime care reda chipul dramatic al lui lov în preajma ispitelor. losif 
Sava enumera personalitatea lui Aurel Stroe printre compozitorii de 
rezistenţă împotriva regimului comunist , prin lucrarea sa “Orestia II”7. 


În aria muzicii camerale, cele trei sonate dedicate pianului 
propun tot atâtea abordări ale reflectării unor fenomene non-muzicale 
în limbajul sonor: Sonata nr. 1 - Morfogenetica - 1955, Sonata nr. 2 - 
Termodinamica - 1983, Sonata nr. 3 - În palimpsest - 1992. Creaţia 
concertantă revolutioneaza genul prin capodopera de început (Concertul 
pentru clarinet și orchestră - 1976), dar mai ales prin lucrările ultimului 
deceniu (Capricci et Ragas, concert pentru vioară și orchestră de cameră 
— 1990; Prairie, prières, simfonie concertantă pentru saxofon și 
orchestră - 1993; Ciaccona con alcune licenze, simfonie concertantă 
pentru percuție și orchestră - 1995 și Concertul pentru acordeon si 
formaţie instrumentală - 2001). 

Efortul de a decripta mesajul tainic al operei moderne este 
considerabil, complex, iar Aurel Stroe l-a amplificat prin tensiunea 
sincretismului rostirii sale. Muzica nouă are nevoie astfel de publicul 
care s-o valideze, care s-o introducă definitiv în istorie: “dincolo de 
naşterea ei circumstantiala, muzica are dreptul de a accede la o 
existenţă perenă prin anularea virtualitatii unei prime şi ultime audiții. 
Ascultătorul trebuie să depăşească acea curiozitate amortizabilă odată 


1 Sava, losif, Claviaturile timpului, Ed. Polirom, laşi, 1998 (mărturisiri din 
jurnalul anului 1996). 

cu luarea în posesie pentru o singură dată a unui opus şi să simtă 
necesitatea funciară de a simţi fiinţa muzicii şi de a-şi livra ei, pentru un 
timp, sufletul lui. Va veni însă şi ziua trans-avangardei, când autonomiile 
stricte ale avangardelor se vor estompa până la dispariţie, când 
pluralitatea lumilor sonore actuale se va topi în incandescenta 
proiectelor sintetice”?. 


Modele componistice 


Gânditor asupra fenomenului muzical cum nu au mai fost multi 
alţii, Aurel Stroe nu lua muzica drept un bun finalizat, ci îl regândea și îl 
recrea cu fiecare sunet, cu fiecare frază. Nimic conventional, totul ieșit 
dintr-o altă lume. O lume care era numai a domniei sale. Un asemenea 
om nu avea cum să formeze școli și epigoni. În drumul său spre veșnicie 
a trecut prin lume așa cum își lasă siajul nevăzut un vapor călătorind 
spre orizont. Totul se închide în urma sa, fără putinţa de a desluși 
drumul său pe oceanul stilurilor muzicale. 

A fost probabil cel mai original compozitor post-enescian al 
muzicii românești, unul dintre puţinii care s-au încumetat să încalce 
toate granițele. Adept al complexității superpozitionale a discursului 
muzical (gândit pe straturi și falii care se intersectează și se suprapun), 
Aurel Stroe poate fi subsumat suprarealismului pe care l-a slujit prin 
tensiunea conferită discursului muzical (tensiune alimentată din surse 
atât de diverse, complicate și... incomensurabile). Muzica nu suferea 
niciodată de singurătate în gândirea sa: o valoriza doar angrenată în 
contextul cultural amplu care o validează și o pune în valoare. 

Nu doar compozitor, ci profund gânditor asupra fenomenului 
muzical într-un context care arunca o perspectivă largă asupra lumii 
sonore (de la pictură, biologie, fizică și matematică, la filozofie și 
spiritualitate), Aurel Stroe a avut totuși un ideal din afara lumii acesteia: 
să unească în creaţiile sale lumi incomensurabile, să aducă împreună 
suflete și muzici care nu stau, de obicei, în același spaţiu, să le facă să 
respire același suflu, așa cum se întâmplă în capodopere precum 
Mandala, Ciaccona sau Concertele sale (mai cu seamă cele dedicate 
viorii, saxofonului și acordeonului). 

Pionier al muzicii realizate cu ajutorul calculatorului pe când se 
afla în spaţiul american (nicicând recunoscut ca atare oficial), Aurel 


1 Dănceanu, Liviu, Eseuri implozive, Ed. Muzicală, Buc., 1998, pag. 22-23. 

Stroe intersecta în muzica sa drumuri niciodată experimentate în acest 
fel: diferite sisteme netemperate, diferite universuri de gândire (cum ar 
fi cel european și cel oriental în Concertul pentru vioară și orchestră), 
diferite tradiții muzicale și spirituale (Crucifixus de A. Lotti — care 
supraviețuiește în inima capodoperei sale, Mandala cu o polifonie de 
Antonio Lotti), folosirea unor instrumente din epoca barocă (precum 
clavecinul și orga) alături de cele recuperate din tradiția lăutărească 
(acordeonul din ultimul său concert) și de cele de sorginte populară 
(flauti choroi). Aurel Stroe era — dincolo de metaforă - omul care își 
căuta sunetul, care își căuta idealul sonor, voind parcă să recompună 
astfel frumuseţea uitată a lumii, unitară la nivel primordial, din care se 
vor fi desprins, cândva, toate... 


Concepții muzicologice asupra operei de arta 
ca sistem dinamic, ca realitate tragică 


„Aurel Stroe a alăturat matematica și logica, procesele 
morfogenetice și calculul probabilităților, acordând o mare importanţă 
timbrului muzical. Stilul său foarte original exploata sonorități 
neobișnuite, mixând instrumente într-un mod neobișnuit. A explorat de 
asemenea lumea microtonală (inclusiv cea extraeuropeană) și cele mai 
diverse tehnici vocale (de la Sprechstimme la strigăt); în concepţia sa 
cântărețul colabora și ca instrumentist, iar instrumentiștii ar fi putut 
avea si rol de cântăreţi”?. 

Maestru al timpurilor suprapuse, al complexitatilor ajunse la 
incomensurabilitate și la nivel acustic (dar și la nivel conceptual), 
maestru al căutării istoriei interioare dincolo de istoria văzută, 
exterioară, compozitorul „rupturilor catastrofice, al dezagregărilor 
inexorabile, hrănite de duhul distrugerii, al anomaliilor structurale, al 
ireversibilului și irecuperabilului ca și condiţii de bază ale fiinţării, al 
reflectării principiilor termodinamicii în sisteme închise, al stărilor de 
prăbușire continuă prin deschiderea către o altă lume - cu mentalitate 
diferită”2, Aurel Stroe nu a dorit doar ilustrarea lineară a textului în 


1 Arzoiu, Ruxandra, Aurel Stroe, în Grove's new Dictionary for Music and 
Musicians, electronic edition. 
2 Stroe, Aurel, Orestia, o raportare esenţială. Faţa ascunsă a Coephorelor, în 
revista Secolul 20, nr. 270-271, 6-7/1983, p. 25. 

partitura muzicală, ci accesul la „nivelul mai adânc al semnificației 
dramatice și al structurilor muzicale”?. 

Toate acestea au devenit elemente ce răspund de constituirea 
condiţiei tragice prin „rupturi în interiorul fiinţei. Rupturile dramaturgice 
se reflectă în muzică prin falii care cresc ireversibil și produc tulburări 
grave ale compoziţiei muzicale, dislocări în limbajul muzical. Muzica se 
rupe sub presiunea textului tragic”? — iată una din sursele 
suprarealismului său. 

„Sfărâmarea temporală, clivajul planurilor culisante, dislocările 
stilistice duc la scăderea coerentei discursive, la creșterea confuziei, în 
final la catastrofa ontologică a lucrării”. „Descompunerea operei 
degajă o energie și un flux psihologic ce face posibilă concretizarea ei ca 
spectacol”î. „Opera fracturată întruchipează dărâmarea unei lumi”?, la 
care contribuia și compoziţia cu mai multe sisteme de acordaj — privite 
ca paradigme culturale. 


Aurel Stroe era artistul care își investea cu proprietăți specifice 
tragediei inclusiv concertele sau lucrările fără dominantă vizuală. A 
manifestat mereu o viziune pur scenică, vizibilă chiar și în lucrările strict 
instrumentale. De aceea a avut atâta aderenta la tragedie, privind prin 
grila ei discursul multor lucrări ale sale, care păstrează structura 
dramaturgică a luptei contrariilor — mereu în numele unui ideal înalt. 

Aurel Stroe este un unicat în istoria artei europene și prin 
dublarea unei creaţii geniale (neintelese de contemporanii săi) printr-un 
aparat uluitor de gândire asupra fenomenului muzical: un excurs 
filozofic și matematic asupra realitatilor celor mai profunde, care stau la 
baza drumurilor sale articulate muzical. Muzica era — pentru sine — un 
mediu care absorbea energii de dincolo de ea: surparea lumilor în teoria 
catastrofelor era reflectată muzical în lucrări care deveneau „icoane” ale 
acestei lumi. În subtextul muzicii sale trebuie căutate resorturi mult mai 
ample, care angajează arta sonoră în sfere îndepărtate (precum 
fenomenul folclorului planetar — concept original în creaţia sa). 


1 Idem. 

2 Ibidem, p. 26. 
3 Idem, p. 52-53. 
4 Idem, p. 54. 

° Idem, p. 27. 

10 


Revista MUZICA Nr. 4 / 2023 


Prin teoria bifurcatiilor, teoria fractalilor și a haosului, muzica 
povestește sonor drame ale lumii, absorbind undele de șoc în 
capodopere care le transformă în semnificaţii. Discursul său e 
neinteligibil pentru cei mai multi, sofisticat și pretentios până și prin 
tăcerile sale. Așa era și ca om. 

“Opera lui Aurel Stroe s-a inspirat din domenii de avangardă ale 
gândirii contemporane. Pentru teoria muzicii morfogenetice, pe care a 
conceput-o în perioada din Germania, s-a sprijinit pe teoria catastrofelor 
a lui Rene Thom. Compozitorul a avut mereu la bază cultura sa 
enciclopedică, de care vorbesc toţi cei care l-au cunoscut, lecturile 
intense din matematică, din logica simbolică, termodinamică (un alt 
nume de avangardă — Ilia Prigogine), istoria ştiinţelor, lingvistică”7. 


Muzica morfogenetică a fost adoptată de Aurel Stroe ca o 
abordare catastrofică-termodinamică a compoziției muzicale, în scopul 
explicării teoretice a compozițiilor structural deschise. Teoria 
catastrofelor, concepută în anii 1950-60 de către matematicianul și 
epistemologul francez René Thom (contemporan cu Aurel Stroe) a stat 
la baza multor capodopere ale sale, fiind descrisă ca "cea mai frumoasă 
teorie estetică a lumii"? și omagiată prin două creaţii chiar de către 
Salvador Dali. 

Teoria - precursoare a teoriei haosului modern al teoriei 
sistemelor disipative dezvoltată de Ilya Prigogine - stipulează că 
„punctele de instabilitate dintr-un anumit proces nu sunt supuse 
configuratiilor haotice, ci sunt supuse unor forme stabile si repetabile - 
tocmai cele șapte catastrofe elementare’? (eșecuri structurale, schimbări 
bruște cauzate de mici modificări ale parametrilor sistemului, ce 
compromit stabilitatea structurală). 

Aurel Stroe a văzut opera de artă ca pe un sistem dinamic?, în 
cadrul căruia poate interveni o catastrofă - un punct critic (sau singular) 
ce corespunde schimbărilor tendinței sistemului, ce permite bifurcatii în 


1 Dediu, Dan, Aurel Stroe, muzicianul care vedea idei, https://evz.ro/aurel- 
stroe-muzicianul-care-vedea-idei-823405.html. 
2 Dali, Salvador, Gala, Velasquez and the Golden Fleece, în Descharnes, Robert, 
Dali, the Work, the Man, Harry N. Abrams, N.Y., 1984, p. 420. 
3 Dintre care amintim cea în formă de coada de rândunică, fluture, piramidă 
eliptică sau ciupercă. 
4 Model matematic al unui obiect (sistem) cu un număr finit de grade de 
libertate, care evoluează după o lege deterministă. 

comportamentul acestuia. Studiul său (din postura de coautor) 
evidenţiază condiţiile formelor instabile: forme de bifurcatie, oscilante?, 
ce stau la baza compozițiilor care se sparg?. Schemele dramatice 
structurale ale acestora au o devenire, o istorie interioară, un traseu 
ontologic propriu. 

Muzica morfogenetică este cea care își schimbă structura în 
funcţie de fiinţa, ontologia lucrării muzicale și, “spre deosebire de 
muzica normală, are o ambiguitate structurală, o incertitudine 
paradoxală între „structura de suprafață și eidos (esenţa, realitatea 
eidetică a compoziţiei muzicale). Capricioasa dinamică a structurilor 
induce instabilitate în formele muzicale și neputinta formării în public a 
unei imagini artistice coerente, a unei perspective globale unitare; se 
produce, deci, bifurcarea (multifurcarea) esteticii, axiologiei”3. 


Concluzii 


Teoretician fără seaman și înţelegător profund al marilor sisteme 
muzicale, le vedea ca pe expresii sonore cu consecinţe universale, de 
mare magnitudine. În muzica sa nu se rupeau doar sisteme, ci lumi, 
ontologii: viziunea sa trecea mult dincolo de auditiv. Era un gânditor 
complet, care își găsea argumentele în cele mai îndepărtate premise 
epistemologice ale lumii. 

Aurel Stroe și-a făcut datoria: ne-a lăsat o moștenire prețioasă 
din care inca descifrăm prea putin, din care înțelegem prea putin, o 
sinteză ce trimite către dimensiuni spirituale dificil de aproximat și de 
asimilat. Dramaturgia discursului său muzical impune urmărirea unei 
procesualitati ideatice în cadrul căreia se cristalizează modelele 
predilecte de muzicalizare a universului interior al compozitorului. 

Muzicologul lrinel Anghel a surprins sugestiv momentul de 
răscruce al fiecărui creator, moment onorat de Aurel Stroe prin alegeri 


1Thom, René, Stabilité structurelle et morphogenese, Dunod, Paris, 1984 

2 Precum lucrările finale ale lui L. van Beethoven, G. Mahler, A. Berg, M. Kagel 
sau J. Cage (caracterizate prin eterogenitate — ceea ce afectează devenirea lor), 
spre deosebire de lucrările lui J. S. Bach (exponentul unui univers mecanicist, 
staționar, al unei stări de echilibru). 

3 Thom, René, Stabilité structurelle et morphogenese, Dunod, Paris, 1984, pag. 
7-8. 

personale, ireversibile, puternic asumate: „multor creatori le e frică de 
această răscruce şi fac cale întoarsă, aterizând în diferite puncte ale 
istoriei artei şi gândirii, chiar cu preţul renegării unor idei de o viaţă. 
Puţini au rămas cei care au cu adevărat viziuni, care mai cred în ele, care 
au acel curaj profetic ce este asociat artei ca premonitie conştientă ori 
subconstienta a vremurilor ce vor urma”?. 

Aurel Stroe iubea atât de mult muzica încât o vedea (așa cum și 
este) ca întruparea perfectă a legitatilor morfogenetice, fizice, filozofice 
ale lumii. O căuta peste tot și o găsea de fiecare dată pretutindeni, 
poate tocmai pentru că o căuta. Știa ce să caute. Știa să ne sugereze, 
discret, ce ar trebui să căutam. Ne lăsa să căutăm și să găsim singuri, ne 
încredința nouă o biruinta pe care o credeam a noastră, dar pe care ne-o 
mijlocise domnia sa. Era mai mult decât un mare compozitor: un om a 
cărui muzică întregește, cerându-se reascultată și eventual înţeleasă la 
capătul unui drum plin de explorări imprevizibile. 

După redactarea și publicarea tezei de doctorat? (Gândirea 
simfonică în lucrările concertante ale lui Aurel Stroe: 1990-2001), am 
avut răbdare 25 de ani să pot scrie texte sintetice asupra artei sale, 
pentru că am simţit că ideile sale se maturizează în fiecare dintre noi, 
cresc în sufletele și în gândirea noastră, trăind mai departe prin fiecare 
dintre noi. Aurel Stroe a fost un artist excepţional, dar și omul bucuriilor 
simple: era bunicul preocupat cu candoare de scrierea unui tratat de 
filozofie pentru nepotica sa, pentru a reuși să o facă părtașă 
frumuseţilor lumii ideilor. 

Dacă ar fi să îi găsesc un echivalent în muzica sa, aș alege acea 
melodie care se îndepărtează spre înălțimi din inima Concertului său 
pentru saxofon și orchestră, din care rămâne un rest, și apoi un ultim 
rest: șovăitoare și dulce, acestei ascensiuni către o melodie îndepărtată 
îi era greu să își părăsească materialitatea pentru a se îndepărta de noi 
în lumea în care lumina strălucește fără pată. 

Compozitorul Dan Dediu afirma, referential, despre maestru: 
“Aurel Stroe a fost o personalitate genială. Atât muzica sa, cât şi ideile 


1 Anghel, Irinel, Orientdri, direcţii, curente din a doua jumătate a secolului XX, 
Ed. Muzicală, Buc., 1997, pag. 3. 
2 Petruta Maniut (Premisele metaforei epistemologice în gândirea muzicală a 
compozitorului Aurel Stroe, Editura Univ. Transilvania Brasov, 2005), Petruta 
Coroiu (Universul componistic al lui Aurel Stroe, Editura Universitaria, Craiova, 
2015). 

sale teoretice au influenţat mulţi muzicieni din România şi din 
străinătate. Personal, am fost atras mai ales de gândirea sa clară şi de 
paradoxurile muzicale cărora le-a dat naştere. Cum spunea Camil 
Petrescu, acest om vedea idei”!. 

lubitor aprig al libertăţii (pentru care a avut forţa să riște orice), 
Aurel Stroe ar putea fi eventual definit de tragicele versuri ale lui Marin 
Sorescu (Drumul): "Gânditor și cu mâinile la spate / Merg pe calea 
ferată, / Drumul cel mai drept / Cu putinţă. / Din spatele meu, cu viteză, 
/ Vine un tren / Care n-a auzit nimic despre mine. / Acest tren - martor 
mi-e Zenon bătrânul - / Nu mă va ajunge niciodată, / Pentru că eu mereu 
voi avea un avans / Fata de lucrurile care nu gândesc. / Sau chiar dacă, 
brutal, / Va trece peste mine, / Întotdeauna se va găsi un om / Care să 
meargă în faţa lui / Plin de gânduri / Și cu mâinile la spate. / Ca mine 
acum / În fata monstrului negru / Care se apropie cu o viteză 
înspăimântătoare / Și care nu mă va ajunge / Niciodată". 

SUMMARY 


Petruta-Maria Maniut Coroiu 


Aurel Stroe - compositional and musicological models 


On 5 May 2022, Maestro Aurel Stroe would have been 90 years old. The 
musician who saw ideas - as Dan Dediu described him, he was not only a 
great composer of the post-Enescu era, but also a mentor to many 
musical minds. An incomparable theorist and deep thinker on the major 
musical systems, he found his arguments in the world's most remote 
epistemological premises. The dramaturgy of his musical discourse 
requires the pursuit of an ideational processuality within which the 
favourite models of musicalisation of his inner universe crystallise: 
structural ambiguity and instability - subject to catastrophe theory, 
fractal theory and chaos theory, morphogenetic music - with its own 
ontology, incommensurable cultural - sound paradigms, overlapping 
times. 

